Spanning tussen werkende ouers en kinderlose kollegas - Jy en die RegJy en die Reg
Tuis › Artikels › Spanning tussen werkende ouers en kinderlose kollegas
Spanning tussen werkende ouers en kinderlose kollegas
Sedert die begin van die nasionale inperking moes ouers oornag begin om talle bykomende take op een slag aan te pak. Behalwe dat ouers ook hul normale werkspligte moes nakom, moes hulle ook hul kinders ondersteun om die nuwe virtuele manier van leer te bemeester en moes hulle in sekere gevalle ook as onderwysers instaan om kinders te help om hul skoolwerk onder die knie te kry, terwyl hulle boonop nog bykomende huishoudelike take moes verrig wat andersins deur 'n kinderoppasser of skoonmaker behartig sou word. Hierdie ongewone gebeurtenisse het die spanning in talle huishoudings en gesinne die hoogte laat inskiet en het daartoe bygedra dat werkende ouers oorweldig en uitgeput is.
Intussen het die skole weer heropen, maar omdat skole nie ten volle kan funksioneer en alle leerlinge nie op dieselfde tyd by die skool toegelaat word nie, het die meeste skole 'n rotasiestelsel ingestel waarvolgens die kinders elke tweede week die skool bywoon om onderrig te ontvang. Dit het meegebring dat daar ouers is wat in die tydperk hul werkgewers gevra het of van hul pligte tydelik opgeskort kan word omdat hulle steeds op 'n tydelike basis van die huis af moet werk om na hul kinders om te sien. Die vraag wat dan egter gevra word, is of hul kollegas, wat nie self kinders het of vir skoolgaande kinders verantwoordelik is nie van hierdie pligte moet oorneem. Is dit regverdig om dit van hulle te verwag?
Hierdie uitdaging veroorsaak uiteraard verhoogde spanning tussen werkende ouers en hul kinderlose kollegas. Een ding is wel seker – die werkplek en arbeidsmag het nou meer as ooit tevore goeie leierskap nodig om die moeilike situasie te ontlont en om met 'n duidelike stel reëls vorendag te kom oor hoe die situasie hanteer kan word.
Met talle maatskappye wat reeds aangedui het dat hulle gaan toelaat dat hul werknemers tydelik en selfs permanent van die huis af werk en met die onsekerheid oor wanneer kinders weer toegelaat sal word om voltyds en op 'n permanente basis skool toe te gaan, benodig ons 'n langtermynplan wat ouers nie net in staat sal stel om te oorleef nie, maar om ook in hul werk te floreer.
Die Covid-19-pandemie het die wêreld onkant betrap. Die infrastruktuur wat benodig word om ons daaglikse take te midde van 'n pandemie te verrig, is nie tot almal se beskikking nie. Maatskappye kan nie werkende ouers penaliseer omdat hulle nie hul werkspligte kan nakom nie, maar dit kan ook nie van ander werknemers verwag word om met werk oorlaai te word wat nie voorheen hul verantwoordelikheid was nie. Terselfdertyd kan die maatskappy ook nie daaronder ly nie. Wie dra dus hierdie verantwoordelikheid?
Hierdie onbeantwoorde vraag ontstaan juis omdat daar in die meeste maatskappye nog geen geformaliseerde beleid of bepalings is wat duidelikheid bied oor wat werknemers in die geval moet verwag nie. Dit is dan ook hierdie onduidelikheid wat ruimte skep vir interne struweling tussen kollegas wat produktiwiteit verlaag en onstabiliteit in die werkplek verhoog.
Volgens Phil Davel, 'n arbeidsregsadviseur by Solidariteit, bevat arbeidswetgewing bepaalde basiese regte wat werkende ouers geniet.
Hy noem dat 'n mens eerstens in gedagte moet hou dat die definisie van 'n kind volgens die Wet op Basiese Diensvoorwaardes (WBDV) is dat dit 'n persoon is wat jonger as 18 jaar is (artikel 1 van die WBDV).
'n Paar bepalings in die WBDV wat spesifiek betrekking het op werkende ouers sluit die volgende in:
Ouers van kinders is geregtig op drie (3) dae gesinsverantwoordelikheidsverlof per jaar as hul kind siek is. (artikel 27)
By die bepaling van jou werksure moet die werkgewer jou gesinsverantwoordelikheid behoorlik in ag neem. (artikel 7)
Werknemers wat swanger is het vier (4) maande swangerskapverlof (artikel 25), wat ouers van 'n kind word, het tien (10) dae ouerskapverlof (artikel 25A), wat 'n kind aanneem het tien (10) aaneenlopende weke aannemingsverlof of tien (10) dae ouerskapverlof (artikel 25B) en werknemers wat deur 'n surrogaat-ooreenkoms ouers word, geniet tien (10) aaneenlopende weke lasgewende ouerskapverlof, of tien (10) dae ouerskapverlof (artikel 25C).
Voorts bepaal artikel 6 van die Wet op Gelyke Indiensneming dat daar nie direk of indirek teen enige werknemer op grond van gesinsverantwoordelikheid gediskrimineer mag word nie.
Davel is ook van mening dat buiten vir wetgewing kan 'n werkgewer ook sy eie interne beleid oor gesinsverantwoordelikheid en -verlof hê wat in goede trou deur die werkgewer aan sy werknemers gebied word. Die wet verplig egter nie 'n werkgewer om buitengewone uitsonderings te maak nie.
Die uitdaging vir werkgewers is dus dat almal steeds regverdig behandel word en om byvoorbeeld voorsiening te maak vir werknemers wat gebuk gaan onder bykomende werkslading wat werkende ouers se afwesigheid kan veroorsaak.
Die pandemie het meegebring dat die virtuele werkplek, waaroor voorheen slegs gepraat is as iets wat in die toekoms mag voorlê, 'n werklikheid geword het wat ons reeds vandag in die gesig staar. Die pandemie het ook veroorsaak dat werknemers oor die algemeen meer spanning en angs beleef. Dit is die rol van elke goeie werkgewer en bestuurder in die werkplek om werknemers toe te rus om in staat te wees om elke uitdaging wat in die tyd, asook in die toekoms in hul rigting mag kom, aan te pak en te oorkom.
Ondernemings wat nie in staat is om hierdie uitdaging te oorkom nie, sal in die toekoms moontlik van hul beste werknemers verloor, hetsy vanweë tuisverantwoordelikhede of gaan hulle afstaan aan ondernemings wat hierdie uitdaging beter kon bestuur en in staat is om oplossings te bied vir probleme soos dié en ander wat werknemers in die gesig staar.
Voorbeelde van beleide wat ondernemings ingestel het om hierdie probleem te oorkom:
PwC verkort vergaderings met 25% en implementeer "videovrye" Vrydae waarvolgens geen virtuele vergaderings op Vrydae toegelaat word nie sodat ouers daarop kan fokus om hul kinders met skoolwerk by te staan en wat ander werknemers in staat stel om met ander werk op te vang.
PwC het ook 'n nuwe voordelepakket vir werkende ouers ingestel waarvolgens ouers toegelaat word om teen 'n verminderde skedule te werk, om sabbatsverlof te neem en wat selfs die geleentheid bied om take met 'n kollega te deel wat normaalweg deur een persoon voltooi sou word.
Sommige maatskappye het ook in die tydperk bekostigbare toesig en sorg vir hul werknemers se kinders gereël wat tot die beskikking van alle werknemers is.
Daar is ook maatskappye wat hul werksweek verkort het om te verseker dat werkende ouers ook by hul ander pligte kan uitkom.
Ons is almal in dieselfde storm, maar ons vaartuie verskil. Deur saam aan oplossings te werk, kan ons wel seker maak dat ons nie mekaar se bootjies sink nie.
https://www.businessinsider.co.za/tension-between-working-parents-other-employees-leaders-step-up-2020-10